|  |
| --- |

| **Teknik & Miljø**Udvikling & Analyse |
| --- |

| Torvegade 74, 6700 EsbjergDato 22. marts 2023 |
| --- |

# Referat dialogmøde mellem Plan & Byudviklingsudvalget og Guldager Lokalråd onsdag den 29. marts 2023 kl. 20.00-20.45, Rådhuset, Torvegade 74, 6700 Esbjerg (Lokale Stranden). Rådhuset er låst, men I bliver hentet ved hovedindgangen umiddelbart før mødet.

**Deltagere:**

**Plan & Byudviklingsudvalget**

Henrik Andersen

Dino Selimovic

Mussa Utto

Hans Erik Møller

**Guldager lokalråd**

**Forvaltningen**

Henrik Studsgaard, Direktør i Teknik & Miljø

Thomas Rødgaard Poulsen, Leder af Udvikling & Analyse

Jesper Brødsgaard, Chef for Park & Mobilitet

Morten Harder, Stadsarkitekt

**Referat**

1. **Velkommen v/ Henning Ravn**

1. **Samarbejde med lokalråd**
2. **Drøftelse af lokalrådets indsendte punkter**
3. **Lokalplan vedr. boligområde ved Guldagervej/Tarphagevej i Guldager.**

Guldager Lokalråd har været inddraget i arbejdet med udarbejdelsen af ovenstående lokalplan, og har oplevet en både positiv og inddragende proces, hvor der er blevet lyttet til vores ønsker. Vi er meget tilfredse med lokalplanen, men har et ønske om at delområde C udlægges som storparceller og at området bebygges hurtigst muligt, idet der er mange ældre borgere i Guldager der har planer om at sælge der huse og gerne vil blive boende i Guldager. Vi er bekendt med at delområde A er det område der først skal bebygges, men vi vil meget gerne drøfte om det er muligt at påbegynde bebyggelsen af delområderne A og C samtidig. Vi vil samtidig gerne have en dialog om det er muligt ved fremtidige lokalplaner mm., at inddrage lokalrådene på samme måde som ved denne lokalplan. Det indebærer at vi er inddraget igennem hele processen.

*Forvaltningens kommentar:*

Esbjerg Kommune er bekendt med ønsket fra Guldager Lokalråd, og i forbindelse med behandlingen af høringssvar til lokalplanen er det tilkendegivet, at der vil blive arbejdet på at delområde C udstykkes snarest, hvis det er i overensstemmelse med skolekapaciteten og andre faciliteter i området.

Referat: Lokalrådet opfordrer til, at lokalrådet for fremtiden involveres på samme vis, som det har været tilfældet i denne sag.

1. **Lys på cykelstien fra Guldager til Hjerting**

Guldager Lokalråd har rettet henvendelse til Økonomiudvalget og Plan- og Byudviklingsudvalget mhp. ønske om at få lys på cykelstien fra Guldager til Hjerting med flg. begrundelse: Vi har spurgt til lys på cykelstien mellem Guldager Kirkeby og Hjerting rigtig mange gange. Vi har fået nej hver gang med begrundelsen, at Esbjerg Kommune principielt ikke opsætter lys på cykelstier uden for byskiltene. Vi har hver gang pointeret, at det er der alligevel gjort rigtig mange steder, og nu er der så kommet et sted mere - ved Andrup. Vi er glade på Andrups vegne, men forstår ikke, at man anlægger en meget flot cykelsti mellem Guldager Kirkeby og Hjerting, uden at der er opsat lys langs cykelstien. Det har den konsekvens, at cykelstien bliver brugt meget lidt i den mørke tid. Det er simpelthen for farligt. Vi har efterfølgende fået et svar fra formanden for Plan- og Byudviklingsudvalget Henning Ravn, der oplyser at Esbjerg kommune ikke opsætter belysning i forbindelse med anlæg af cykelstier uden for bymæssig bebyggelse. Han anfører også at cykelstien fra Andrup langs Andrupvej i retning mod motorvejen er en følge af lukningen af Nordskrænten, og at cykelstien og svingbanerne mv. et betalt af Meta. På baggrund af svaret fra Henning Ravn ønsker Guldager Lokalråd en drøftelse af, hvorvidt udvalget kan give tilladelse til, at der opsættes lys på cykelstien fra Guldager til Hjerting, hvis Guldager Lokalråd tilvejebringer finansieringen.

*Forvaltningens kommentar:*

Den generelle anbefaling i Danmark er fortsat, at man ikke etablerer gadelys udenfor bymæssige områder. Når denne anbefaling ikke følges, er det et politisk valg.

Referat: Lokalrådet opfordrer til, at der tages politisk stilling til hvorvidt der kan lade sig gøre at finde finansiering til driftsomkostningerne.

1. ***Frøkjærvej - etablering af bump***

Guldager Lokalråd har igennem de sidste mange år haft dette punkt på dagsordenen til møderne med det daværende Teknik og Byggeudvalget. På mødet d. 6. april 2018 fremgår det af referatet, at det er med i prioriteringen af trafiksikkerhedsfremmende foranstaltninger. På de efterfølgende møder har vi fået samme besked som vi har givet videre til beboerne på Frøkjærvej. Den kendsgerning at der ikke er sket noget har skabt en frustration hos beboerne på Frøkjærvej, som de gav massivt udtryk for på Esbjerg Byråds visionsrundtur i Guldager i 2022. Her var der følgende udsagn: A. Tænk på trafik på Frøkærvej. Meget trafik i myldretiden B. Bump og trafiksikring. Frøkærvej, 6710, Esbjerg V C. Der er farlige trafiksituationer på Frøkærvej - typisk morgen/aften pendlere. Et vejbump vil gøre underværker. D. Trafiksikkerhed, høj hastighed på indfaldsveje til Guldager og Sønderris især Frøkjærvej. E. Har især talt om for høj hastighed på Frøkjærvej. Behov for fartmålinger i første omgang og siden evt. trafikdæmpende foranstaltninger.

*Forvaltningens kommentar:*

Figurerer fortsat på Prioriteringslisten. Der er mange lignende ønsker fra de små lokalsamfund. Desværre mange flere ønsker, end der er midler til at udføre. De sidste år er skoleveje og uheldsbelastede lokaliteter blevet opprioriteret.

Der bliver udført en tælling på vejen.

Referat: Lokalrådet får en tilbagemelding på resultatet af den politiske behandlingen.

1. **Tarphagevej/Vestkystvejen - højresvingsbane.**

Der er et stort behov for en højresvingsbane på Tarphagevej, når man skal svinge ud på Vestkystvejen fra Tarphagevej. Der er hver morgen og aften lange køer på Tarphagevej, og der opstår også køer på andre tidspunkter. Problemet består i sin enkelthed i, at biler på Tarphagevej, der skal dreje til højre på Vestkystvejen, skal afvente de biler der skal dreje til venstre ud på Vestkystvejen og det kan godt tage lang tid. En højresvingsbane vil løse problemet. Det skal bemærkes at det fremgår af referatet fra Guldager Lokalråds møde med Teknik- og Byggeudvalget d. 26. april 2021, at Vej & Park undersøger, om en mindre vejudvidelse til en svingbane kunne afhjælpe nogle af udfordringerne.

*Forvaltningens kommentar:*

En højresvingsbane her kan ikke anbefales af hensyn til oversigten, når der afventes fri bane. Et venstresvingende køretøj vil tage oversigten fra de højresvingende. En alternativ løsning er en shunt, hvor der flettes ind på Vestkystvej.

Referat: Emnet tages med til politisk drøftelse.

1. **Koksspangvej 2 minus 1 vej.**

Guldager Lokalråd vil foreslå at der etableres en 2 minus 1 vej på Koksspangvej på strækningen fra Guldager til det første sving på Koksspangvej, hvor hastigheden nedsættes til 60 km. På strækningen fra Guldager til det første sving er hastigheden 80 km. Der er rigtig mange cyklister på denne strækning, ligesom der også bor familier med børn. Etableringen af en 2 minus 1 vej vil sænke hastigheden til 60 km. og vi har gode erfaringer med en 2 minus 1 vej på Guldagervej.

*Forvaltningens kommentar:*

Esbjerg Kommune har etableret 2 minus 1 vej på flere strækninger, disse skal evalueres, for at se effekten af denne løsning. Strækningen er ca. 1,2 km og det er en lige strækning med marker på hver side, hvorfor det vurderes at hastighedsgrænsen på 60 km/t ikke respekteres, da vejens forløb ikke afspejler en lavere hastighed. Dertil skal nævnes, at der stadig vil være et “missing link”, når løsningen ikke har et mål, men blot ender mit på en strækning.

Koksspangvej fra Guldager til Kokspang er med i cykelplanen, men der er ikke afsat midler til strækningen.

Referat: Lokalrådet har ikke nødvendigvis den rigtige løsning, men opfordrer til at der gøres noget. Det kunne eventuelt være en kampagne. Park & Mobilitet undersøger om det er en mulighed.

Park & Mobilitet kontakter Politiet med henblik på at få lavet fartkontrol og Lokalrådet opfordres til at gøre det samme.

Park & Mobilitet danner sig et overblik over hvilke områder Politiet bør prioritere fartkontrol i og henvender sig til lokalrådene for at få forslag til tidspunkter.

1. **Pendlertrafikken i Guldager.**

Der er nu gennemført en gennemkørselsmåling igennem Guldager, og vi er mundtlig blevet orienteret om, at ca. 70% af alle biler er pendlere. Målingen kalder på handling og i den forbindelse ser Guldager Lokalråd etableringen af trafiklys i krydset Hjerting Landevej/Vestkystvejen som den bedste løsning på problemet. Vi ønsker derfor etableringen af trafiklyset fremmet mest muligt.

*Forvaltningens kommentar:*

I budget 2023 blev der afsat midler til krydsombygning i 2024/2025. Der pågår analyse, der skal afgøre, om signalanlæg eller rundkørsel er det rette valg.

Referat: De penge der er afsat, kan lokalrådet godt regne med bliver stående til projektet.

1. **Evaluering** (5 minutter)